РЕГЛАМЕНТ (ЕО) № 415/2009 НА КОМИСИЯТА
от 20 май 2009 година
за изменение на Директива 2007/68/ЕО за изменение на приложение IIIа към Директива 2000/13/ЕО на Европейския парламент и на Съвета по отношение на някои хранителни съставки
(текст от значение за ЕИП)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 2000/13/ЕО на Европейския парламент и на Съвета от 20 март 2000 г. за сближаване на законодателствата на държавите-членки относно етикетирането, представянето и рекламата на храните (1), и по-специално член 21 от нея,
като има предвид, че:
(1)
Директива 2007/68/ЕО на Комисията (2) установява списък с хранителни съставки или вещества, изключени от изискването за етикетиране.
(2)
Тъй като промените в етикетирането засягат промишлеността, и основно малките и средните предприятия, които се нуждаят от период на адаптиране за плавния преход към новите изисквания за етикетиране, Директива 2007/68/ЕО предвижда временни мерки за улесняване на прилагането на новите правила, като разрешава продажбата на храни, пуснати на пазара или етикетирани преди 31 май 2009 г., които изпълняват изискванията на Директива 2005/26/ЕО на Комисията (3), до изчерпване на складовите наличности.
(3)
Регламент (ЕО) № 479/2008 на Съвета от 29 април 2008 г. относно общата организация на пазара на вино, за изменение на регламенти (ЕО) № 1493/1999, (ЕО) № 1782/2003, (ЕО) № 1290/2005 и (ЕО) № 3/2008 и за отмяна на регламенти (ЕИО) № 2392/86 и (ЕО) № 1493/1999 (4) реорганизира начина на управление на пазара на вино в ЕС. Съгласно член 129, параграф 1, буква д) от посочения регламент, дял III, глави II, III, IV, V и VI, членове 108, 111 и 112 и съответстващите разпоредби, по-конкретно в съответните приложения, се прилагат, считано от 1 август 2009 г., ако не се предвиди друго в регламента, който предстои да се приеме в съответствие с процедурата, посочена в член 113, параграф 1. Правилата за прилагането на същия регламент, в които се предвиждат inter alia специални правила за етикетиране, приложими към лозаро-винарския сектор, понастоящем са в процес на изготвяне, и поради влизането им в сила от 1 август 2009 г. се предвижда преходен период, за да се улесни преходът от предишното законодателство относно лозаро-винарския сектор, по-специално от Регламент (ЕО) № 1493/1999 на Съвета от 17 май 1999 г. относно общата организация на пазара на вино (5), към Регламент (ЕО) № 479/2008, за да се позволи на икономическите оператори да се съобразят с новите изисквания за етикетиране.
(4)
Като се има предвид, че операторите от лозаро-винарския сектор ще се подчиняват на две групи от изисквания за етикетиране - предвидените по силата на Директива 2007/68/ЕО и предвидените в правилата за прилагане на Регламент (ЕО) № 479/2008 - и като се има предвид, че преходните периоди не съвпадат, тъй като съгласно Директива 2007/68/ЕО храните, пуснати на пазара или етикетирани преди 31 май 2009 г., които изпълняват изискванията на Директива 2005/26/ЕО, могат да се продават до изчерпване на складовите наличности, в интерес на доброто административно управление и с цел избягване на ненужното обременяване на органите на държавите-членки, както и на икономическите оператори, следва да бъде установена една дата за задължителното прилагане по отношение на лозаро-винарския сектор на Директива 2007/68/ЕО и на правилата за прилагане, приети в рамките на Регламент (ЕО) № 479/2008.
(5)
Поради това по отношение на продуктите, влизащи в обхвата на Регламент (ЕО) № 479/2008, краят на преходния период, предвиден в Директива 2007/68/ЕО, следва да бъде определен на 31 декември 2010 г.
(6)
Мерките, предвидени в настоящия регламент, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩИЯ РЕГЛАМЕНТ:
Член 1
В член 3 на Директива 2007/68/ЕО се добавя следният параграф:
„Чрез дерогация от втория параграф от настоящия член, държавите-членки разрешават вина, така както са определени в приложение IV към Регламент (ЕО) № 479/2008 на Съвета (6), пуснати на пазара или етикетирани преди 31 декември 2010 г., които съответстват на разпоредбите от Директива 2005/26/ЕО, да се продават до изчерпване на складовите наличности.
Член 2
Настоящият регламент влиза в сила на седмия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 20 май 2009 година.